नई दिल्ली में गुरूवार को सरदार पटेल मेमोरियल लेक्चर का आयोजन किया गया। इस मौके पर बोलते हुए राष्ट्रीय सुरक्षा सलाहकार अजीत डोभाल और केंद्रीय सूचना प्रसारण मंत्री राज्यवर्धन सिंह राठौर ने सरदार पटेल को सशक्त भारत का प्ररूप बताया और कहा कि आने वाले वक्त में हमें उन्हीं की तरह फैसले लेने होंगे जिससे भारत एक मजबूत राष्ट्र बन सके।राष्ट्रीय सुरक्षा सलाहकार अजीत डोभाल ने कहा कि भारत को अपने राजनीतिक, आर्थिक और सामरिक लक्ष्यों को प्राप्त करने के लिए अगले दस सालों तक एक मजबूत, स्थायी और निर्णायक सरकार की जरूरत है। उन्होंने कहा कि ‘कमजोर गठबंधन देश के लिए बुरा होगा।’ उन्होंने ‘‘स्वप्न भारत 2030 : अड़चनों को नकाराते हुए’’ विषय पर व्याख्यान देते हुए कहा कि लोकतंत्र भारत की ताकत है और उसे संरक्षित रखने की जरुरत है। राष्ट्रीय सुरक्षा सलाहकार ने कहा कि कमजोर लोकतंत्र में देश की ताकत को कमजोर बनाने की प्रवृत्ति होती है। भारत अगले कुछ वर्षों तक ताकत के लिहाज से कमजोर होना बर्दाश्त नहीं कर सकता। उसे कठोर निर्णय करने के लिए बाध्य होना पड़ेगा।